ŉ Sinvolle werk - Jou Werk | Solidariteit WêreldJou Werk | Solidariteit Wêreld
Tuis › AF › ŉ Sinvolle werk
ŉ Sinvolle werk
Gegewe dat die grootste gedeelte van ons lewe wentel om die werk en die werkplek, is dit noodsaaklik dat werknemers bevrediging in hul werk moet ervaar.
Die tradisionele vergoedingspraktyke en die beroepsleer is almal besig om te verdwyn, wat ʼn vakuum laat waarin die werknemer wonder hoe hy nog ʼn sinvolle beroep kan beoefen eerder as om ʼn vervelige bestaan te voer van een salarisstrokie na die ander. Werknemers het nuwe redes nodig om in hul maatskappy te glo, veilig te voel en gemotiveerd te bly.
Werknemers wat glo dat hul werk betekenisvol is en ʼn doel dien, is geneë om harder te werk en ongewilde projekte en uitdagings te aanvaar, en hul samewerking is beter. Werknemers wil voel hulle is deel van iets groter as net die eindsalaris.
Werkgewers kan ʼn paar dinge doen om weer vir die werknemers sinvolheid en waarde in hul werk te sit.
Verminder anonimiteit. Werknemers weet selde wat die eindbestemming van die produk is wat hulle vervaardig. In ʼn onlangse eksperiment deur Ryan Beull van die Harvard Business School is bevind dat sjefs in kafeterias waar daar gewoonlik geen kontak tussen sjef en kliënt is nie, minder effektief gewerk het as toe hulle via video kon sien wie die kliënte is en sien wat hulle bestel.
Vertel aan werknemers wie hul kliënte is en moedig werknemers aan om kontak te maak met die kliënt. Indien ʼn direkte diens aan ʼn kliënt gelewer word, moedig werknemers aan om persoonlike kontak met die kliënt te maak al is dit deur ʼn opvolgoproep of besoek. Werknemers moet uitvind watter kliënte die meeste baat by hul werk.
Help werknemers vasstel wat die uitwerking en belangrikheid van hul werk op die gemeenskap of op ʼn ander bedryf is. Laat die rekenaartegnikus byvoorbeeld begryp dat die tydige herstel van ʼn rekenaar vir die kliënt weer ʼn domino-effek het. Die nuwe rekenaarprogram vir ʼn hoenderbedryf verseker byvoorbeeld konstante eiervoorsiening aan ouetehuise.
Gee erkenning vir goeie werk maar beskryf die verbetering of uitwerking daarvan op die einddoel. Deur byvoorbeeld ʼn verbeterde bestelling- en versendprogram in te stel, verbeter die omset van maatskappye. Gee erkenning privaat en in groepsverband. Gee vergoeding deur byvoorbeeld die werker aan ʼn nuwe projek te help werk.
Koppel die werk aan ʼn hoër doel deur doelstellingsvrae te vra. Hoekom moet jy vandag motoronderdele bestel? Sodat mnr. X sy vragmotor kan regmaak. Hoekom moet sy voertuig voor môre herstel wees? Sodat sy vars produkte by die mark kan kom; sodat sy produk nie skade lei nie; sodat hy ʼn groentebestelling by ʼn kinderhuis en supermark kan aflewer. Sulke insigte in die belangrikheid van ʼn werknemer se taak skep ʼn persoonlike betrokkenheid en ʼn gevoel van waarde. My werk is sinvol.
Skep ook geleenthede vir werknemers om te leer, te eksperimenteer. Werknemers lyk dalk onbelangstellend en onbetrokke, maar dit is nie noodwendig ongemotiveerdheid nie. Dit is ʼn natuurlike intellektuele behoefte van die mens om te ontdek, te ontwikkel en te leer en maatskappye en werkgewers bied selde sulke stimulerende geleenthede.
Cable, Dan. 2018 Alive at Work: The Neuroscience of Helping People Love What They Do.
Making Work Meaningful: A Leaders Guide
Cable, D. Vermeulen, F.
Mc Kinsey& Company Organization